**ΑΠΟΣΠΑΣΜΑ**

# Από το πρακτικό της αριθμ. 42ης /2024ΤΑΚΤΙΚΗΣ Συνεδρίασης της Δημοτικής Επιτροπής Δήμου Λεβαδέων

**Αριθμός απόφασης** **435**

**Άσκηση διεκδικητικής αγωγής ενώπιον του Μονομελούς Πρωτοδικείου Λιβαδειάς, κατά του Κωνσταντίνου Π. Κλαρίδη, κατοίκου Αγίας Τριάδας Λιβαδειάς.**

Στη Λιβαδειά σήμερα 04η Δεκεμβρίου 2024 ημέρα Τετάρτη και, ώρα 13.45 και στην αίθουσα συνεδριάσεων του Δημοτικού Συμβουλίου Λεβαδέων στο Παλαιό Δημαρχείο – Πλατεία Εθνικής Αντίστασης συνεδρίασε η Δημοτική Επιτροπή Δήμου Λεβαδέων μετά την από 24195/29-11-2024 έγγραφη πρόσκληση του Προέδρου της (Δημάρχου Λεβαδέων) σε εφαρμογή των διατάξεων α) Των διατάξεων του άρθρου 75 του Ν. 3852/2010 όπως αυτό αντικαταστάθηκε από το άρθρο 77 του Ν. 4555/2018 β)Των διατάξεων του άρθρου 74Α παρ. 1 του Ν. 3852/2010 όπως αυτό τροποποιήθηκε από το άρθρο 9 του Ν. 5056/2023 - Αρμοδιότητες Δημοτικής Επιτροπής

Αφού διαπιστώθηκε ότι υπάρχει νόμιμη απαρτία, επειδή σε σύνολο 7 (επτά) μελών

ήταν παρόντα 4 (τέσσερα) , ήτοι:

**ΠΑΡΟΝΤΕΣ ΑΠΟΝΤΕΣ**

1. Καραμάνης Δημήτριος (Πρόεδρος) 1.Καλλιαντάσης Χρήστος

2. Τουμαράς Βασίλειος 2.Παπαβασιλείου Αικατερίνη

3. Αγνιάδης Παναγιώτης 3 Ταγκαλέγκας Ιωάννης

4. Μίχας Δημήτριος Αν και είχαν νόμιμα προσκληθεί

Ο Πρόεδρος της Δημοτικής Επιτροπής εισηγούμενος το 2ο θέμα της ημερήσιας διάταξης έθεσε υπόψη των μελών την υπ΄αριθμ. 23982/25-11-2024 εισήγηση της Νομικής Συμβούλου του Δήμου Λεβαδέων στην οποία αναφέρονται:

*Ο Δήμος Λεβαδέων είναι κύριος νομέας και κάτοχος δυνάμει χρησικτησίας, από αιώνων, ( καταρχάς ως Κοινότητα Αγίας Τριάδας από την ίδρυσή της, το έτος 1832 και στη συνέχεια ως Δήμος Λεβαδέων από το 2011), ενός οικοπέδου συνολικής έκτασης 2.532,42 τετραγωνικών μέτρων, το οποίο βρίσκεται στην δημοτική κοινότητα Αγίας Τριάδας του Δήμου Λεβαδέων, εντός ορίων του οικισμού, συνορεύει δε βόρεια με αδιαμόρφωτη δημοτική οδό, ανατολικά με κεντρική δημοτική οδό, δυτικά εν μέρει με δημοτική οδό και εν μέρει με ιδιοκτησία ιερού ναού οσίου Σεραφείμ, νότια δε με κεντρική δημοτική οδό. Το ως άνω ακίνητο νέμεται και κατέχει η κοινότητα Αγίας Τριάδας από το 1832, ήτοι για δύο αιώνες περίπου, συνεχώς, ανεπίληπτα και αδιατάρακτα, με διάνοια κυρίου και με καλή πίστη, ασκώντας σ' αυτό όλες τις προσιδιάζουσες στη φύση και στον προορισμό του ακινήτου πράξεις νομής και κατοχής ( επίβλεψη, καθαρισμός κλπ) Το εν λόγω ακίνητο όλοι οι δημότες Αγίας Τριάδας , γνωρίζουν ως δημοτικό και ουδείς από την ίδρυση της κοινότητας μέχρι τον Ιούνιο του 2024 αμφισβήτησε ποτέ την κυριότητά του Δήμου δια λόγων ή πολύ περισσότερων διά πράξεων.*

*Τον Ιούνιο του έτους 2024, ο Κωνσταντίνος Π. Κλαρίδης , παρόλο που γνώριζε ότι δεν είχε κανένα απολύτως δικαίωμα επί του δημοτικού ακινήτου, το κατέλαβε παράνομα , εγκαθιστώντας μόνιμα γεωργικά μηχανήματα ( γεωργικό ελκυστήρα, και διάφορα μηχανήματα ) και εξακολουθεί μέχρι και σήμερα να κατέχει τούτο παράνομα, παρά τις επανειλημμένες προς αυτόν οχλήσεις μας, με σκοπό την ιδιοποίησή του, ισχυριζόμενος ότι του ανήκει.*

*Με τις ενέργειές του αυτές , μας απέβαλε παρανόμως δολίως και αυθαιρέτως από την νομή, κατοχή και χρήση του ακινήτου, χωρίς να έχει κανένα δικαίωμα προς τούτο, ενώ ουδέποτε το νεμόταν ή το κατείχε , προσπαθώντας να ιδιοποιηθεί δημοτικό χώρο.*

*Επειδή εκ των ανωτέρω συντρέχουν οι προϋποθέσεις άσκησης διεκδικητικής αγωγής εναντίον του ώστε :*

*1. Να αναγνωρισθεί ο Δήμος Λεβαδέων, κύριος, νομέας και κάτοχος του ακινήτου το οποίο κατέχει από αιώνων, δεδομένου ότι το νέμεται συνεχώς και αδιάκοπα με καλή πίστη και διάνοια κυρίου από το έτος 1832 και*

*2. Να υποχρεωθεί ο Κωνσταντίνος Π. Κλαρίδης να μας αποδώσει το παραπάνω ακίνητο και εν αρνήσει του, να διαταχθεί η βίαια αποβολή του και η νόμιμη εγκατάστασή μας σ' αυτό*

*Καλείται η Δημοτική Επιτροπή να αποφασίσει την άσκηση ή μη διεκδικητικής αγωγής εναντίον του.*

Ακολούθως ο Πρόεδρος της Δημοτικής Επιτροπής – Δήμαρχος Λεβαδέων πρότεινε την εξουσιοδότηση του μετά την άσκηση της αγωγής, αν χρειαστεί, να προβεί και υπογράψει δικαστικό συμβιβασμό ή εξωδικαστικό συμβιβασμό ή συμφωνητικό υπαγωγής της διαφοράς σε διαμεσολάβηση, ιδιωτικό συμφωνητικό επίλυσης της διαφοράς και πρακτικό διαμεσολάβησης, το περιεχόμενο του οποίου θα είναι προς όφελος των συμφερόντων του Δήμου και χωρίς να απωλέσει δικαιώματά του.

Στη συνέχεια ο Πρόεδρος κάλεσε τα μέλη να αποφασίσουν σχετικά.

**Η Δημοτική Επιτροπή λαμβάνοντας υπόψη:**

-Τις διατάξεις του άρθρου του άρθρου 75 του Ν. 3852/2010 όπως αυτό αντικαταστάθηκε από το άρθρο 77 του Ν. 4555/2018

-Τις διατάξεις του άρθρου 74Α παρ. 1 του Ν. 3852/2010 όπως αυτό τροποποιήθηκε από το άρθρο 9 του Ν. 5056/2023 - Αρμοδιότητες Δημοτικής Επιτροπής

- Την με αρ. πρωτ. 23982/25-11-2024 εισήγηση της Νομικής Συμβούλου του Δήμου Λεβαδέων

- Τα ανωτέρω λεχθέντα από τον Πρόεδρο της Επιτροπής – Δήμαρχο Λεβαδέων

-Την μεταξύ των μελών συζήτηση σύμφωνα με τα πρακτικά

- Την ψήφο των μελών της όπως αυτή διατυπώθηκε και δηλώθηκε δια ζώσης στην συνεδρίαση.

**ΑΠΟΦΑΣΙΖΕΙ ΟΜΟΦΩΝΑ**

Την άσκηση διεκδικητικής αγωγής ενώπιον του Μονομελούς Πρωτοδικείου Λιβαδειάς, κατά του Κωνσταντίνου Π. Κλαρίδη, κατοίκου Αγίας Τριάδας Λιβαδειάς ώστε:

1. Να αναγνωρισθεί ο Δήμος Λεβαδέων, κύριος, νομέας και κάτοχος του ακινήτου το οποίο κατέχει από αιώνων, δεδομένου ότι το νέμεται συνεχώς και αδιάκοπα με καλή πίστη και διάνοια κυρίου από το έτος 1832 και

2. Να υποχρεωθεί ο Κωνσταντίνος Π. Κλαρίδης να μας αποδώσει το παραπάνω ακίνητο και εν αρνήσει του, να διαταχθεί η βίαια αποβολή του και η νόμιμη εγκατάστασή μας σ' αυτό.

3. Εξουσιοδοτεί τον Δήμαρχο Λεβαδέων κ. Δημήτριο Κ. Καραμάνη , μετά την άσκηση της αγωγής, αν χρειαστεί, να προβεί και υπογράψει δικαστικό συμβιβασμό ή εξωδικαστικό συμβιβασμό ή συμφωνητικό υπαγωγής της διαφοράς σε διαμεσολάβηση, ιδιωτικό συμφωνητικό επίλυσης της διαφοράς και πρακτικό διαμεσολάβησης, το περιεχόμενο του οποίου θα είναι προς όφελος των συμφερόντων του Δήμου και χωρίς να απωλέσει δικαιώματά του.

. **Η παρούσα απόφαση πήρε αριθμό 435/2024.**

Ο ΠΡΟΕΔΡΟΣ

ΔΗΜΗΤΡΙΟΣ Κ. ΚΑΡΑΜΑΝΗΣ

ΤΑ ΜΕΛΗ

1. Τουμαράς Βασίλειος

2. Αγνιάδης Παναγιώτης

3. Μίχας Δημήτριος

ΠΙΣΤΟ ΑΠΟΣΠΑΣΜΑ

Λιβαδειά 06 -12-2024

Ο ΠΡΟΕΔΡΟΣ

ΔΗΜΗΤΡΙΟΣ Κ. ΚΑΡΑΜΑΝΗΣ

ΔΗΜΑΡΧΟΣ ΛΕΒΑΔΕΩΝ